
[sagatavots Rīgā, 20.08.2026.]

Mākslas muzejs RĪGAS BIRŽA svin 15 gadu jubileju
2026. gada 23. augusts

plkst. 10.00–18.00
Mākslas muzejs RĪGAS BIRŽA

Doma laukums 6, Rīga
Svētdien, 2026. gada 23. augustā, Mākslas muzejs RĪGAS BIRŽA (Doma laukumā 6, Rīgā) atzīmēs 15 gadus kopš atvēršanas, visas dienas garumā aicinot apmeklētājus uz īpašu jubilejas programmu. Ieeja visās izstādēs, ekspozīcijās un pasākumos (izņemot kafejnīcu) ir bez maksas.

2011. gadā Rīgas svētku laikā apmeklētājiem durvis vēra jaunais Mākslas muzejs RĪGAS BIRŽA (MMRB). Piecpadsmit gadu laikā tas kļuvis par nozīmīgu Rīgas kultūras telpu, kas sniegusi iespēju Latvijas auditorijai paplašināt priekšstatu par pasaules mākslas norisēm. Greznajās telpās vēsturiskais mantojums satiekas ar laikmetīgo mākslu, Eiropas un Āzijas mākslas kolekcijas – ar mūsdienīgu skatījumu, bet muzeja profesionālais darbs, sekojot līdzi aktuālākajām praksēm, – ar arvien jaunām sabiedrības līdzdalības formām.

Savā 15. dzimšanas dienā muzejs aicina ne tikai baudīt mākslu, bet arī sastapt cilvēkus, kuri to pēta, glabā un interpretē. Bagātīgā svētku programmā apmeklētājus priecēs ģitārista Kaspara Zemīša koncerts, muzeja dāvanu atvēršana, sarunas ar nozares speciālistiem, muzikālais brančs, radošās darbnīcas bērniem un kopīgs svētku foto, ļaujot piedzīvot mākslas vidi visā tās daudzveidībā un ielūkoties ikdienā nepieejamās muzeja telpās un procesos.

MMRB identitāti šodien raksturo līdzsvars starp klasisko un laikmetīgo, nopietno un nenopietno. 2026. gada vasaras izstāžu sezona ataino muzeju kā vietu, kur laikmetīgā māksla aktīvi iesaistās sarunā ar vēsturisko ēku un tās kolekcijām. Jāņa Avotiņa personālizstāde “Tālē” tapusi, balstoties RĪGAS BIRŽAS arhitektoniskajā estētikā, savukārt spāņu mākslinieka Lido Riko (Lidó Rico) personālizstāde “Atklāsme” veido laikmetīgās mākslas dialogu ar muzeja pastāvīgo ekspozīciju un pašu ēku. 23. augusts ir pēdējā šo divu izstāžu apskates diena.

Mākslas muzeja RĪGAS BIRŽA vadītāja Daiga Upeniece dalās savās atziņās par muzeja attīstību šo gadu laikā: “Tādi atskaites punkti kā jubilejas ir lieliska izdevība novērtēt paveikto un izvirzīt jaunus, ambiciozus mērķus nākotnei. Viens no nozīmīgākajiem mūsu piecpadsmit gadu darbības rezultātiem ir starptautisko partneru loka paplašināšana. Muzeja profesionālā sadarbība ar tādām izcilām institūcijām kā Luvru un Orsē muzeju Parīzē, Prado muzeju un Karalienes Sofijas Nacionālo mākslas centru Madridē, Modernās mākslas muzeju MoMA Ņujorkā, Nacionālo mākslas galeriju Vašingtonā, Sanfrancisko Modernās mākslas muzeju, Skotijas Nacionālo galeriju, Teita galeriju Londonā, Ufici galeriju Florencē, Singapūras Nacionālo galeriju, Bilbao Tēlotājmākslas muzeju un citām ir veicinājusi zināšanu un pieredzes apmaiņu, ļāvusi mūsu speciālistiem strādāt starptautiskā vidē un, pats galvenais, devusi Latvijas skatītājiem iespēju sajust pasaules elpu tepat Rīgā. Svētku programma piedāvā pasākumus visplašākajam interesentu lokam, un ikviens ir aicināts pievienoties mūsu mākslas cienītāju kopienai.”

Mākslas muzejs RĪGAS BIRŽA izsaka sirsnīgu pateicību Borisa un Ināras Teterevu fondam par ilggadējo un nozīmīgo ieguldījumu muzeja attīstībā tā 15 darbības gadu garumā, kā arī par atbalstu muzeja 15. gadadienas svētku programmas īstenošanā.

PROGRAMMA:

Muzejs visai ģimenei
10.00–13.00
Šāra–Kavicela pagrabs
Bērnu radošā zona un roku atlējumu darbnīcas:

Kā ikdienišķu žestu pārvērst skulptūrā?

Pasākums paredzēts bērniem vecumā no 6 gadiem un sasauksies ar spāņu mākslinieka Lido Riko (Lidó Rico) daiļradi. Paralēli radošajā zonā sākumskolas un pamatskolas bērni varēs pārbaudīt savu iztēli un vērīgumu, krāsās interpretējot muzeja ekspozīcijās sastopamos tēlus.

Roku atlējumu darbnīcas sāksies plkst. 10.00, 10.30, 11.00, 11.30, 12.00 un 12.30.

11.00–13.00
muzeja ātrijs

Muzikālais brančs
Muzeja ātrijs jubilejas rītā pārtaps nesteidzīgā satikšanās vietā, kur muzikālo atmosfēru papildinās kafejnīcas branča piedāvājums (par maksu).

Muzejs tuvplānā: ekskursijas

Jubilejas dienai kuratori sagatavojuši nelielas 30 min ekskursijas par interesantām tēmām, nedzirdētiem stāstiem un varbūt līdz šim nepamanītiem darbiem. Pulcēšanās pirms katras ekskursijas – pie muzeja kases.

11.00
Ziedi, tauriņi un bizbizmārītes
Stāsta Kristīne Graudiņa
Ziedu glezniecība un simbolu valoda – tiem, kuri mīl poēziju un skaistumu. 

Pastaiga ekspozīcijā ar atklājuma prieku.
11.30, 13.30
Aiz muzeja publiskās fasādes

un 15.30
Stāsta Vita Ozoliņa
Trīs ekskluzīvās ekskursijās piedāvājam iepazīt Portretu salonu un ielūkoties muzeja oderē, kas ikdienā apmeklētājiem nav brīvi pieejama. Norises noslēgumā dalībnieki nelielās grupās varēs izmantot unikālu iespēju iziet un nofotografēties uz Portretu salona zelta balkona, no kura paveras skats uz Venēcijas zāli.

12.00
Miniatūra – maza forma, liela vēsture

Stāsta Eduards Dorofejevs
Portreta miniatūra ir pārsteidzoši intīms vēstures liecinieks. Nelielā attēlā bieži saglabājas ne tikai cilvēka vaibsti, bet arī laikmeta attiecības, gaume, atmiņas un noslēpumi. Aplūkojot muzeja kolekcijas miniatūras, meklēsim sakarības starp cilvēkiem, kuru vārdus vēsture ir saglabājusi, un tiem, kuri palikuši anonīmi.

13.00
Mākslinieks un domātājs Nikolajs Rērihs

Stāsta Ksenija Rudzīte
Nikolaju Rērihu (1874–1947) ar Latviju saista viņa dzimtas saknes, bet kopš 20. gadsimta 30. gadiem Rīgā atrodas viņa dāvinātā gleznu kolekcija. Ekspozīcijas kodolu veido Rēriha ikoniskākie darbi: “Ceļš”, “Augstumos”, “Līdzcietība”, “Kuluta”, “Sv. Sergija svētnīca”, “Brahmaputra”, kā arī Himalaju kalnu studijas. Ekskursijā iedziļināsimies Himalaju virsotņu ainavās, ko meistars veidojis ar apbrīnojami dzidru temperas krāsu paleti.
14.00
Sudrablietu kabinets

Stāsta Alma Ziemele
Mākslas muzeja RĪGAS BIRŽA sudrablietu kabinetā apskatāmi Latvijas Nacionālā mākslas muzeja izcilākie dārgmetālu kolekcijas priekšmeti. Ekskursijas stāstījumā varēs iepazīt dažādo eksponātu izcelsmi un vēsturi.

16.00
Kā top mūsdienīgs stāsts par Indijas mākslu

Stāsta Kristīne Milere
Aicinām iepazīties ar 2024. gadā atklātās Indijas mākslas pastāvīgās ekspozīcijas tapšanas aizkulisēm – kolekcijas izpēti, sadarbību ar Indijas pētniekiem un Latvijā dzīvojošās Indijas kopienas iesaisti, veidojot daudzbalsīgu, mūsdienīgu un kontekstā balstītu stāstu par Indijas mākslu un kultūru.

Laikmetīgo izstāžu finissage
23. augusts sakrīt ar muzeja laikmetīgo izstāžu – Jāņa Avotiņa personālizstādes “Tālē” un Lido Riko personālizstādes “Atklāsme” – pēdējo norises dienu. Šajā dienā no plkst. 13.00 līdz 16.00 aicinām uz īpašu tikšanos ar abu projektu kuratorēm Vitu Birzaku un Kristīni Graudiņu.

13.00
Atvērtā ekskursija ar zīmju valodas tulkojumu: Jānis Avotiņš. “Tālē”
Izstādes projekta vadītājas Vitas Birzakas un mākslinieka Jāņa Avotiņa vadībā būs iespēja tuvāk iepazīt izstādes “Tālē” ieceri, tās tapšanas procesu un autora darbu dialogu ar RĪGAS BIRŽAS arhitektūru un vēsturisko vidi. Ekskursija veidota tā, lai izstādes stāsts būtu pieejams arī apmeklētājiem ar dzirdes traucējumiem.

13.00
Lido Riko. “Atklāsme”. Viss ir viens un viens ir viss

Lido Riko (Lidó Rico) neparastie stāsti. Stāsts stāstā, kas turpinās skatītājā. Izstādē apmeklētājus sagaidīs projekta kuratore Latvijā Kristīne Graudiņa, kura, iedvesmojoties no mākslinieka stāstiem, rosinās klātesošos meklēt saiknes starp cilvēka ķermeni, atmiņu, muzeja vēsturisko vidi un laikmetīgo mākslu.
Dāvinājumu atvēršanas svētki

13.00–13.30
Āzijas galerija

Jubilejas dienā uzmanības centrā būs divi nozīmīgi Ķīnas mākslas kolekcijas papildinājumi – Tan dinastijas bļodiņa ar zieda dekoru un piecas senās Ķīnas monētas. Ap 830. gadiem darinātā bļoda nāk no Tunguaņ cepļiem Ķīnā un atrasta Tan dinastijas kuģa vrakā pie Belitungas salas Indonēzijā. Atradums ir būtiska liecība par 9. gadsimta jūras tirdzniecības sakariem starp Ķīnu un Rietumāziju. Savukārt Ķīnas Tautas Republikas vēstniecības Latvijā 2026. gadā dāvinātās bronzas monētas datējamas no 2. gadsimta pr. Kr., un pašlaik tās ir senākie priekšmeti LNMM Ķīnas mākslas kolekcijā.

Sarunas ar restauratoriem

14.00–15.00
Konferenču zāle

Ko darīt un ko labāk nedarīt ar mājās esošo mākslas darbu? Lekcijā muzeja speciālisti interesentiem sniegs padziļinātu ieskatu muzeja glezniecības un grafikas darbu restaurācijā un saglabāšanā, daloties ar ieteikumiem, kā pasargāt darbus no bojājumiem, vienlaikus atklājot tik rūpīgās profesijas darba laikietilpību, resursus un nepieciešamību.
Mūzika muzejā

14.00–15.00
Makarta zāle

Kaspara Zemīša koncerts

Jubilejas pēcpusdienā Makarta zālē aicinām uz izcilā ģitārista, komponista, aranžētāja un pedagoga Kaspara Zemīša koncertu, piedāvājot baudīt mūziku vienā no RĪGAS BIRŽAS greznākajām vēsturiskajām telpām.

Vārds muzeja draugiem

14.00–15.00
muzeja ātrijs

Brīvais apsveikumu mikrofons

Atvērtajā mikrofonā ikviens muzeja draugs un apmeklētājs būs aicināts dalīties atmiņās, vēlējumos un apsveikumos Mākslas muzeja RĪGAS BIRŽAS 15 gadu jubilejā. Jūs sagaidīs muzeja vadītāja Daiga Upeniece.

Svētku noslēgums

17.00
muzeja ātrijs

Kopīgs jubilejas foto

Jubilejas dienas noslēgumā muzeja kolektīvs un apmeklētāji aicināti vienoties kopīgā svētku fotogrāfijā. Laipni gaidīts ikviens!

Par Mākslas muzeju RĪGAS BIRŽA

Muzejs apmeklētājiem durvis vēra 2011. gadā Rīgas svētku laikā, kļūstot par vienu no svētku programmas kulminācijas notikumiem. Visus šos gadus Mākslas muzejs RĪGAS BIRŽA ir bijis viena no apmeklētākajām Rīgas kultūras iestādēm, izveidojot stabilu interesentu loku Latvijā un piesaistot tūristus no visas pasaules.

2012. gadā Biržas ātrijā uzstādītais mākslas objekts “Gondola” laika gaitā ieguvis apzīmējumu “Rīgas gondola” un kļuvis par vienu no iecienītākajiem ārvalstu tūristu grupu apskates objektiem pilsētā.

Pateicoties lielajiem starptautiskajiem izstāžu projektiem, MMRB ir arī viens no atpazīstamākajiem kultūrtūrisma galamērķiem Rīgā. Muzeja partneri ir Orsē muzejs Parīzē, Prado muzejs Madridē, Ufici galerija Florencē, Singapūras Nacionālā galerija un daudzas citas pasaulē nozīmīgas kultūras institūcijas.

Mākslas muzeja RĪGAS BIRŽA ēka ir valsts nozīmes arhitektūras piemineklis. Tā celta laikā no 1852. līdz 1855. gadam, atdarinot Venēcijas renesanses palaco formas, kas simbolizē bagātību un pārpilnību. Ēka veidota pēc arhitekta Haralda Jūliusa fon Boses (Harald Julius von Bosse, 1812–1894) projekta. Muzeja pastāvīgās Eiropas un Āzijas mākslas ekspozīcijas veido gadsimtos uzkrātās Rīgas ārzemju mākslas kolekcijas, kas šodien ir daļa no Latvijas Nacionālā mākslas muzeja krājuma.

Pēdējos savas darbības gados RĪGAS BIRŽA arvien mērķtiecīgāk attīsta muzeju kā sabiedrībai atvērtu satikšanās un domu apmaiņas vietu. 2026. gadā uzsāktais Eiropas Savienības līdzfinansētais un Patvēruma, migrācijas un integrācijas fonda 2021.–2027. gada plānošanas perioda ietvaros īstenotais projekts “Kopienu iesaiste LNMM Āzijas mākslas kolekcijas interpretācijā” (Nr. PMIF/13.3./2025/1/10) paredz Latvijā dzīvojošo Āzijas kopienu iesaisti muzeja kolekciju interpretācijā, jaunu ekspozīciju un koprades darbu veidošanā, kultūras vakaros, darbnīcās un diskusijās. Arī jubilejas programma veidota pēc šī principa – papildus mākslas eksponātu apskatei rosināt satikties, diskutēt, izzināt un piedalīties.

Pasākuma norises vadītāja:

Daiga Upeniece, Mākslas muzeja RĪGAS BIRŽA vadītāja / Latvijas Nacionālais mākslas muzejs

T: (+371) 67 228 776, GSM: (+371) 29 522 134, E: Daiga.Upeniece@lnmm.gov.lv
Grafikas dizains:

Kristīne Jansone / Mākslas muzejs RĪGAS BIRŽA, LNMM
Pasākuma komunikācija:

Katrīna Ģelze, komunikācijas speciāliste / Mākslas muzejs RĪGAS BIRŽA, LNMM
T: (+371) 67 357 534, GSM: (+371) 26 306 007, E: Katrina.Gelze@lnmm.gov.lv
INTERNETA RESURSI:

https://lnmm.gov.lv
FACEBOOK: Mākslas muzejs RĪGAS BIRŽA
X: @MuzejsRigaBirza
INSTAGRAM: @makslasmuzejsrigasbirza
#lnmm

#RigasBirza

#MansMuzejs

ATTĒLI MEDIJIEM PIELIKUMĀ (failus augstā izšķirtspējā lūgums pieprasīt atsevišķi)
1.
Vizuālā identitāte Mākslas muzeja RĪGAS BIRŽA 15 gadu jubilejas programmai. 2026. 

Dizains: Kristīne Jansone

2.
Mākslas muzeja RĪGAS BIRŽA ēka. 2016. Foto: Jānis Riņķis / būvuzņēmums “Restaurators”
Preses materiālu sagatavoja:
Nataļja Sujunšalijeva

Latvijas Nacionālā mākslas muzeja

Preses centra vadītāja

T: (+371) 67 357 527

GSM: (+371) 26 593 495

E: pr.service@lnmm.gov.lv
I: https://lnmm.gov.lv
X: www.x.com/LNMM_muzejs

